Milan Munclinger

Milan Munclinger (* 3. júl 1923, Košice – † 30. marec 1986, Praha) bol český flautista, dirigent, skladateľ, muzikológ a hudobný novinár.

 Životopis 
Pochádzal z umeleckej rodiny. Jeho otec Jozef František Munclinger bol významným spevákom a režisérom opery, jeho matka bola zakladajúcim členom Slovenského národného divadla v Bratislave. Jeho strýko Tibor Honty bol známy český fotograf.

Milan Munclinger študoval na Pražskom konzervatóriu, následne na Akadémii muzických umení v Prahe flautu a potom hudobnú vedu, estetiku, filozofiu a orientalistiku na Karlovej univerzite. V rokoch 1946 až 1948 bol jedným z asistentov Václava Talicha v Českom komornom orchestri a taktiež spolupracoval z jeho komornými súbormi.

 Umelecká, organizačná a vedecká činnosť 
V tej istej dobe začal študovať aj starú hudbu a jej interpretáciu. V roku 1951 založil spolu so svojou manželkou čembalistkou Viktóriou Švihlíkovou komorný súbor Ars rediviva, ktorý zohral dôležitú úlohu v znovuobjavení barokovej hudby. Preložil Dolmetschovu knihu s názvom The Interpretation of the Music of the 17th and 18th Centuries Revealed by Contemporary Evidence a niektoré ďalšie pramene o historicky poučnej interpretácii, publikoval a predstavil niekoľko piesní z českých a nemeckých archívov (ako editor pracoval hlavne pre hudobné vydavateľstvá ako Supraphon, Bärenreiter Kassel a IMC New York).

Stal sa spoluzakladateľom českej Společnosti pro starou hudbu, vystupoval na medzinárodných sympóziách v štátoch ako Česko-Slovensko, Nemecko, Rakúsko a Francúzsko. Tie boli venované editácii a interpretácii klasicistických skladieb. Bol porotcom interpretačných súťaží (napríklad Concours de flûte Jean-Pierre Rampal v Paríži, 1980 a 1983), ale aj lektorom interpretačných kurzov v Bayreuthe. Pravidelne vyučoval na Académie Internationale d'Été Jean-Pierre Rampala v Nice.

Venoval sa aj džezovej improvizácii, objavoval pre české publikum moderných autorov, napríklad francúzskeho skladateľa André Joliveta. Založil súbory Munclingerovo dechové kvarteto a Aulos. Učil na Pražskom konzervatóriu, patril k zakladateľom neziskovej organizácie Hudební mládež.

 Spolupráca s Jean-Pierre Rampalom 
Ako dirigent spolupracoval s Orchestrom česko-slovenského rozhlasu, Pražským komorným orchestrom, Komorným orchestrom Bohuslava Martinů, ale aj s Musici de Praga. Podielal sa na edícii Musica Antiqua Bohemica, ocenenej cenou Grand Prix du disque de l'Académie Charles Cros. Jeho realizácia a naštudovanie Bendovho a Richerovho flautového koncertu bola zároveň jednou z prvých nahrávok uskutočnených spoločne s francúzskym flautistom Jean-Pierre Rampalom (1955), s ktorým ho neskôr spájalo celoživotné priateľstvo, ktorému pripísal niektoré svoje práce (napríklad rekonštrukciu Bachových koncertov BWV 1055, 1056 a 1059, v roku 1983 nahrávka pre CBS Masterworks). Rampal píše o Munclingerovi v spomienkovej knihe s názvom Musique, ma vie. Jeho pamiatke venoval svoje interpretáce hudby Carla Philippa Emanuela Bacha.

 Referencie 

 Externé odkazy 


 Zoznam diel v Súbornom katalógu ČR

 Zdroje 

 František Sláma: Z Herálce do Šangrilá. Orego, Říčany 2001. 
 Nicolas Slonimsky: Baker’s Biographical Dictionary of 20th Century Classical Musicians. Schirmer Books, 1997, 
 Alain Pâris: Dictionnaire des interprètes et de l´interprétation musicale au XX siècle. Laffont, Paríž 1995, 
 Jean-Pierre Rampal: Musique, ma vie. Calmann-Lévy, 1991, 
 Marc Vignal: Larousse de la musique, Larousse, Paríž 1982, 
 Československý hudební slovník osob a institucí, II, SHV, Praha 1965
 Jan Kozák: Českoslovenští hudební umělci a komorní soubory, str. 427, 454, 479, SHV, Praha 1964


Kategória:Českí flautisti
Kategória:Českí dirigenti
Kategória:Českí hudobní skladatelia
Kategória:Barokoví hudobní skladatelia
Kategória:Českí hudobní pedagógovia
Kategória:Českí muzikológovia
Kategória:Absolventi Akadémie múzických umení v Prahe
Kategória:Absolventi Karlovej univerzity
Kategória:Osobnosti z Košíc